DECIZIA COMISIEI
din 18 iunie 2008
de modificare a Deciziei 2006/415/CE privind anumite măsuri de protecție referitoare la influența aviară de subtip H5N1 la păsările de curte din Comunitate
[notificată cu numărul C(2008) 2701]
(Text cu relevanță pentru SEE)
(2008/543/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 89/662/CEE a Consiliului din 11 decembrie 1989 privind controlul veterinar în cadrul schimburilor intracomunitare în vederea realizării pieței interne (1), în special articolul 9 alineatul (4),
având în vedere Directiva 90/425/CEE a Consiliului din 26 iunie 1990 privind controalele sanitar-veterinare și zootehnice aplicabile în schimburile intracomunitare cu anumite animale vii și produse în vederea realizării pieței interne (2), în special articolul 10 alineatul (4),
având în vedere Directiva 2005/94/CE a Consiliului din 20 decembrie 2005 privind măsurile comunitare de combatere a influenței aviare și de abrogare a Directivei 92/40/CEE (3), în special articolul 63 alineatul (3),
întrucât:
(1)
Directiva 2005/94/CE stabilește anumite măsuri preventive referitoare la supravegherea și la depistarea precoce a gripei aviare și măsuri minime de combatere care trebuie aplicate în cazul apariției unui focar de gripă aviară la păsările de curte și la alte păsări ținute în captivitate. Aceasta prevede stabilirea de norme detaliate pe care situația epidemiologică le impune în scopul suplimentării măsurilor minime de control prevăzute în directiva respectivă.
(2)
Decizia 2006/415/CE a Comisiei din 14 iunie 2006 privind anumite măsuri de protecție referitoare la influența aviară de subtip H5N1 la păsările de curte din Comunitate și de abrogare a Deciziei 2006/135/CE (4) prevede aplicarea anumitor măsuri de protecție pentru a preveni răspândirea bolii, inclusiv stabilirea unor zone A și B ca urmare a suspectării sau a confirmării unui focar de gripă aviară. Aceste zone sunt enumerate în anexa la Decizia 2006/415/CE și, la momentul actual, includ regiuni din Germania și Polonia. Decizia respectivă se aplică până la 30 iunie 2008.
(3)
Întrucât există un risc permanent de apariție de focare de gripă aviară înalt patogenă de subtipul H5N1 în Comunitate, măsurile prevăzute în Decizia 2006/415/CE ar trebui menținute pentru a fi utilizate acolo unde virusul este depistat la păsările de curte, suplimentând astfel măsurile prevăzute în Directiva 2005/94/CE.
(4)
Având în vedere situația epidemiologică actuală referitoare la gripa aviară în Comunitate, este necesar să se extindă perioada de aplicare a Deciziei 2006/415/CE până la 30 iunie 2009.
(5)
Germania și Polonia au notificat Comisiei că, datorită situației favorabile a bolii pe teritoriul lor, ele nu mai aplică măsurile de protecție instituite ca urmare a focarelor de gripă aviară înalt patogenă de subtip H5N1. Prin urmare, măsurile stabilite în conformitate cu articolul 4 alineatul (2) din Decizia 2006/415/CE pentru zonele A și B în acele state membre nu mai sunt necesare.
(6)
Prin urmare, Decizia 2006/415/CE ar trebui modificată în consecință.
(7)
Măsurile prevăzute în prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
Decizia 2006/415/CE se modifică după cum urmează:
1.
La articolul 12, data de „30 iunie 2008” se înlocuiește cu „30 iunie 2009”.
2.
În părțile A și B din anexă, înscrierile privind Germania și Polonia sunt eliminate.
Articolul 2
Prezenta decizie se aplică de la 1 iulie 2008.
Articolul 3
Prezenta decizie se adresează statelor membre.
Adoptată la Bruxelles, 18 iunie 2008.